### NN 25/2016 (23.3.2016.), Odluka Ustavnog suda Republike Hrvatske broj: U-IIIA-6518/2014 od 17. veljače 2016.

25 23.03.2016 Odluka Ustavnog suda Republike Hrvatske broj: U-IIIA-6518/2014 od 17. veljače 2016.

USTAVNI SUD REPUBLIKE HRVATSKE

772

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Mato Arlović, Slavica Banić, Mario Jelušić, Aldo Radolović i Miroslav Šeparović, članovi Vijeća, odlučujući o ustavnoj tužbi koju je podnijela Ružica Zrilić iz Zadra koju zastupaju odvjetnici iz Odvjetničkog društva Franko Kotlar, Ana Vidov i partneri sa sjedištem u Zadru, na sjednici održanoj 17. veljače 2016. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod brojem: Rev-686/2014 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, Ružici Zrilić iz Zadra, Ivana Meštrovića 6, određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 11.400,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica je 13. ožujka 2013. Županijskom sudu u Zadru podnijela zahtjev za zaštitu prava na suđenje u razumnom roku zbog dugotrajnosti postupka koji se vodio pred Općinskim sudom u Zadru pod brojem: P-2248/09.

Županijski sud u Zadru se rješenjem broj: Gzp-187/13-11 od 3. rujna 2014. oglasio stvarno nenadležnim te predmet ustupio Ustavnom sudu na daljnji postupak, pozivom na članak 27. Zakona o sudovima (»Narodne novine« broj 27/11., 57/11. i 130/11.), budući da je utvrdio kako je spis u povodu revizije dostavljen Vrhovnom sudu Republike Hrvatske.

Zahtjev podnositeljice za zaštitu prava na suđenje u razumnom roku smatra se ustavnom tužbom, podnesenom na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku parničnog spisa Općinskog suda u Zadru broj: P-2316/09 (s kojim je spojen spis broj: P-2248/09) utvrdio pravno relevantne činjenice za odlučivanje o povredi ustavnog prava podnositeljice, zajamčenog člankom 29. stavkom 1. Ustava.

Parnični postupak pokrenut je pod brojem P-2316/09 pred Općinskim sudom u Zadru 13. ožujka 2009. tužbom Dubravke Zrilić protiv podnositeljice radi utvrđenja ništavosti oporuke.

Odgovor na tužbu podnositeljica je dostavila sudu 10. travnja 2009.

Podnescima od 25. studenoga 2009. i 22. siječnja 2010. tužiteljica je požurila sud na postupanje.

Očitovanje na odgovor na tužbu tužiteljica je dostavila sudu 7. travnja 2010., a 8. travnja 2010. očitovala se na dosadašnji tijek postupka.

Prvo ročište održano je 17. svibnja 2010.

Podneskom od 26. svibnja 2010. tužiteljica je predložila da je sud sasluša u svojstvu svjedoka.

Ročišta su zatim održana 8. lipnja 2010. i 17. rujna 2010.

Na ročištu održanom 8. studenoga 2010. doneseno je rješenje o provođenju jedinstvenog postupka pod brojem P-2248/09 s predmetom P-2316/09.

Sljedeća ročišta održana su 20. siječnja 2011. i 21. ožujka 2011.

Dopisima od 5. travnja 2011. sud je zatražio od Opće bolnice Zadar i nadležne ordinacije opće medicine dostavljanje medicinske dokumentacije za pok. Radu Zrilića.

Opća bolnica Zadar dostavila je 13. travnja 2011. zatraženu dokumentaciju.

Sljedeće ročište održano je 17. svibnja 2011.

Dopisom od 31. svibnja 2011. sud je požurio nadležne ordinacije opće medicine na postupanje.

Medicinska dokumentacija dostavljena je sudu 14. lipnja 2011.

Podneskom od 22. kolovoza 2011. podnositeljica se očitovala na dosadašnji tijek postupka.

Sljedeće ročište održano je 25. kolovoza 2011.

Dopisom od 19. rujna 2011. sud je ponovno požurio na postupanje nadležnu ordinaciju opće medicine.

Dopisom od 19. rujna 2011. sud je zatražio od Societe Generale – Splitske banke i Hrvatske poštanske banke dostavljanje potrebnih podataka radi nastavka postupka. Navedenom je udovoljeno podnescima od 7. listopada 2011. i 11. listopada 2011.

Ročišta su zatim održana 7. veljače 2012. i 12. ožujka 2012.

Nakon održanog ročišta 27. ožujka 2012. sud je donio presudu o odbijanju tužbenog zahtjeva.

Zahtjev za izuzeće sutkinje Maje Ivković tužiteljica je podnijela 14. svibnja 2012.

Protiv prvostupanjske presude tužiteljica je 17. svibnja 2012. podnijela žalbu.

Presudom Županijskog suda u Zadru broj: Gž-1423/12 od 16. listopada 2013. potvrđena je prvostupanjska presuda.

Protiv drugostupanjske presude tužiteljica je 12. studenoga 2013. izjavila reviziju.

Vrhovni sud Republike Hrvatske zaprimio je reviziju 17. ožujka 2014. te se postupak nastavio pod brojem Rev-686/2014.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedeće navedenim utvrđenjima.

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Zadru 13. ožujka 2009.

Odgovor na tužbu podnositeljica je dala15. svibnja 2009.

Ustavni sud utvrđuje da u trenutku donošenja ove odluke postupak pred Vrhovnim sudom još uvijek nije okončan te da je postupak u razmatranom pravnom relevantnom razdoblju trajao ukupno šest (6) godina, jedanaest (11) mjeseci i 4 dana.

4.2. POSTUPANJE NADLEŽNIH SUDOVA

Ustavni sud utvrđuje da su tijekom pravno relevantnog razdoblja donesene dvije meritorne odluke te da se nakon podnošenja ustavne tužbe postupak vodi pred Vrhovnim sudom Republike Hrvatske.

4.3. PONAŠANJE PODNOSITELJICE USTAVNE TUŽBE
(TUŽENICE U PARNIČNOM POSTUPKU)

Ustavni sud ocjenjuje da podnositeljica ustavne tužbe, kao tuženica u parničnom postupku, nije doprinijela duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o osobito složenoj pravnoj stvari.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od preko šest (6) godina što ne udovoljava zahtjevu suđenja u razumnom roku.

Imajući u vidu ukupnu duljinu postupka, neučinkovito postupanje sudova te okolnost da podnositeljica nije doprinijela duljini postupka, kao i činjenicu da je postupak još uvijek u tijeku, Ustavni sud utvrđuje da je dugim trajanjem sudskog postupka povrijeđeno pravo podnositeljice da zakonom ustanovljeni neovisni i nepristrani sud u razumnom roku odluči o njezinim pravima i obvezama, zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumu donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na odredbama članka 29. Ustavnog zakona.

Broj: U-IIIA-6518/2014

Zagreb, 17. veljače 2016.

USTAVNI SUD REPUBLIKE HRVATSKE

Predsjednik Vijeća
Antun Palarić, v. r.